## Emergències i Interior recorda la importància de seguir les recomanacions de seguretat per a garantir un ús adequat de la pirotècnia durant les Falles

*** Juan Carlos Valderrama aconsella l’adquisició del material pirotècnic en establiments autoritzats i subratlla la necessitat de supervisar l’ús d’este material per menors
* Un total de 62.972 persones han sigut acreditades des que va entrar en vigor la normativa en 2011 per a garantir el bon ús dels artificis pirotècnics**

El conseller d’Emergències i Interior, Juan Carlos Valderrama, ha subratllat la importància de seguir les recomanacions de seguretat i la normativa sobre l’ús d’adequat de material pirotècnic per a evitar accidents durant estes festes de Falles, especialment per la ciutadania i els establiments que es dediquen a la seua venda.

El titular d’Emergències i Interior, departament responsable en la correcta aplicació de la normativa vigent sobre l’ús dels artificis pirotècnics, ha aconsellat en este sentit l’adquisició del material pirotècnic en establiments autoritzats i ha recordat la necessitat de supervisar la seua utilització per menors.

Juan Carlos Valderrama ha remarcat que el material utilitzat tant per persones adultes com per menors durant les festes falleres “està classificat per categories concordes al risc que representen” i, per tant, en la seua manipulació “s’han de tindre en compte els límits d’espais i l’edat”. A més, ha demanat que estos dies de celebració “es respecte la distància de seguretat a l’hora d’encendre petards” i que es tinga en compte per a fer-ho “estar d’esquena al vent i lluny de zones forestals o espais verds per a evitar accidents i incendis”.

La Conselleria, a través del Servici d’Espectacles Públics, s’encarrega de l’expedició del certificat acreditatiu de les persones responsables, que té la capacitat de formar altres ciutadans i ciutadanes i de gestionar l’adquisició d’artificis pirotècnics per a les celebracions d’activitats com la *cordà*, el correfoc o la *despertà* a la Comunitat Valenciana.

Un total de 62.972 persones han sigut acreditades des que va entrar en vigor la normativa en 2011 a través de la programació d’estos cursos per a garantir la correcta preparació i el bon ús dels artificis pirotècnics per les federacions, associacions, colles o comissions falleres o festeres que utilitzen pirotècnia en les seues celebracions en els municipis valencians.

A la Comunitat Valenciana hi ha inscrits un total de 772 grups de consumidors reconeguts com a experts (CRE), distribuïts de la manera següent: 61 a Alacant, 27 a Castelló i 684 a València.

No obstant això, no solament estes persones acreditades encenen petards durant les festes falleres. Per això, el conseller ha destacat que se seguisquen les recomanacions de seguretat que s’encarreguen d’impartir i difondre en els municipis valencians tant el voluntariat de Protecció Civil com la Policia Local.

Alguns consells d’autoprotecció que han d’aplicar-se respecte a ús de material pirotècnic són, per exemple, evitar portar els petards en les butxaques i també no manipular-los ni fer-los explotar en zones privades o no segures.

A més, les persones menors han d’encendre els petards amb la vigilància d’una persona adulta i utilitzar productes de baixa perillositat, com bengales, bombetes o xicotetes metxes. Fins als 18 anys només poden manipular productes amb baix risc.

Fecha: 15/03/2025